Premier: Horváth Tamás és Kowa közös dallal jelentkezett – itt a “Fehér holló”

Egy nem mindennapi páros alakult meg: Horváth Tamás és a Kowalsky meg a Vega zenekar állt össze egy dal erejéig, az összeborulásból pedig máris elkészült, a Fehér holló című videóklip. A meglepő együttműködés Horváth Tamás ötlete volt, melyre Kowa azonnal igent mondott, a végeredmény annyira jól sikerült, hogy mindketten kijelentették, nem ez volt az utolsó közös alkotásuk.

"Régóta követem Kowa munkásságát és nagyon tisztelem, ahogyan Kowa kommunikál az emberekkel" - mondta el a közös dal kapcsán Horváth Tamás. "A munka során végtelenül alázatos és tisztelettudó, valamint kompromisszumképes is, ha arról van szó. Nagyon jól éreztük magunkat a stúdióban. Beletettük a szívünket a dalba, és ez hallatszik is a végeredményen. Bízom abban, hogy nem az utolsó közös munkánk volt."

Horváth Tamás nem unatkozik mostanában: áprilisban jelent meg a legutóbbi albumán található Megszakad című dal videóklipje, amely rövid idő alatt átlépte az egymilliós megtekintést, és máris itt egy újabb sláger tőle, a "Fehér holló".

"Ez a dal több szempontból is különleges, mert mindkét produkció kicsit a komfortzónáján kívül mozog" - folytatta Tamás. "Szeretem, hogy Kowáék is mernek új dolgokba belevágni. Egy igazi vidám dal született, ami megfertőzheti az ember fülét és ott marad benne jó sokáig."

A dalhoz Leho Legacy készített klipet, Kowa ötletei alapján: "Még nem dolgoztunk Lehóval, de nagyon szimpatikus volt első pillanattól kezdve a hozzáállása. Szeretem, ha az alázat és a tisztelet találkozik a kreativitással."

A "Fehér holló" komoly témát feszeget, a dalszöveg mindkét előadó gondolatvilágát és a világhoz való hozzáállását tükrözi: "Fontos üzenete van a dalnak. Elfogadni magunkat úgy, ahogy vagyunk. Vállalni az érzéseinket, hinni magunkban akkor is, amikor senki más nem hisz bennünk."

Sajtókapcsolat:

* Maszler László
* +36 20 919 6622
* ml@koncertszervezo.hu

|  |  |
| --- | --- |
|  | © Koncertszervező.hu |

Eredeti tartalom: Koncertszervező.hu

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/?p=2945